
Asiatisk i Vælde er Angsten.


Den er modnet med umodne Aar.


Og jeg føler det dagligt i Hjærtet,


som om Fastlande dagligt forgaar.1


Tom Kristensen, 1932


1 Fra digtet Angst. Hentet på nettet hos Dansklex.dk.

LITTERATUR









FORORD


Nærværende skrift er blevet til i begyndelsen af 2026, i en samtid, der i større eller mindre grad præges af tilbageskuende ideologier, politik og holdninger i dette land såvel som på Verdensplan.


Ikke mindst foranlediget af denne penible situation er dét ærinde påtrængende at gennemlyse den nævnte art af ideer og idéformationer kritisk analytisk, herunder ikke mindst filosofiske frembringelser; en gennemlysning, der forhåbentligt kan bidrage til begribelsen af den omfattende og omsiggribende tilbagepegende og tilbagegående, historiske bevægelse.


Martin Heidegger anses i bred almindelighed for at være en af det 20. århundredes mest betydelige filosoffer, med rette eller urette.2 Men det er på den anden side uden for diskussion, at han var og ikke mindst stadig er en af de mest indflydelsesrige.


Hans tænkning fører bagud i tid. Om den imidlertid ligefrem leder tilbage til føroplyst tænkning og føroplyste samfundsforhold, er det denne bogs formål at bidrage til belysning af. Det skal understreges, at det udelukkende er erkendelsesinteresse, nærmere bestemt Heideggers filosofiske tænkning, der befinder sig i bogens søgelys; enhver personadresseret moraliseren eller diffamering turde og vil være bogen fremmed.


Bogen henvender sig især til studerende og lærere inden for humaniora og samfundsvidenskab samt til alment interesserede, som beskæftiger sig med filosofi og idéhistorie.


Jeg vil gerne takke min kæreste Helle for hendes støtte.


Poul Ferland


2 Man kan således sikkert være enig eller uenig i følgende polemiske vurdering: "Heidegger var en lille filosofisk bagtropsmand. Heidegger var, det står klart, den mest forkælede tyske filosof i dette [det 20.] århundrede og samtidig dets mest ubetydelige". Citatet stammer fra den danske oversættelse af den idiosynkratiske, østrigske forfatter Thomas Bernhards (1931-89) roman Alte Meister fra 1985 (den danske oversættelse har titlen Gamle Mestre; se Bernhard (2016)), i hvilken Bernhard lader den fiktive protagonist Reger – der givetvis repræsenterer Thomas Bernhard selv som et alter ego – udtale ovenstående. Se endvidere Ferland (2017), ss. 95-99.










INDLEDNING A. Heidegger, filosofi, nazisme
og hvorfor denne bog



Martin Heideggers filosofiske indflydelse lader sig dårligt overdrive. Fremherskende filosofiske og videnskabsteoretiske retninger som ikke mindst eksistentialisme, fænomenologi, hermeneutik, postmodernisme, poststrukturalisme og dekonstruktivisme, der i deres personkreds indbefatter prominente navne som de franske Jean-Paul Sartre (1905-80), Albert Camus (1913-60), Maurice Merleau-Ponty (1908-61), Michel Foucault (1926-84), Jean-François Lyotard (1924-98), de tyske Hans-Georg Gadamer (1900-2002), Hannah Arendt (1906-75) samt den danske K.E. Løgstrup (1905-81), står alle i gæld til Heideggers tænkning.


Men lige så indflydelsesrig hans tænkning har været og, hvad der ikke er det mindst vigtige, stadig er, lige så fordækt er imidlertid hans notoriske, politiske engagement. Han var medlem af NSDAP, Det Nationalsocialistiske Tyske Arbejderparti, fra 1933 indtil opløsningen af dette parti i 1945, han var fortaler for fascistiske synspunkter i sine universitetsforelæsninger og blev udnævnt til rektor ved universitetet i Freiburg i 1933 på et tidspunkt, hvor bl.a. jøder blev afskediget fra universiteter i Tyskland og fik undervisningsforbud. Selv fik han undervisningsforbud fra 1945-51 af de allierede besættelsesstyrker. Han tog aldrig offentligt afstand fra nazismen og fra sine sympatier for den.


Heideggers nazistisk ideologiske og antisemitiske sympatier, der ikke hidtil var kommet klart og tydeligt til offentlighedens kendskab, offentliggjordes fra 2014 og frem i de såkaldte Sorte Hæfter (Schwarze Hefte), Heideggers notesbøger fra perioden 1931-48.


Uden videre at diskvalificere Heideggers filosofi som følge af hans højst tvivlsomme politiske engagement, forekommer evident nok ikke legitimt. Lige så lidt legitimt er det imidlertid uargumenteret til fordel for hans filosofi at sætte vandtætte skotter imellem Heideggers filosofi på den ene side og på den anden hans politiske tilhørsforhold før, under og måske også efter krigen, idet han som sagt aldrig tog offentligt afstand fra nazismen og sit engagement for denne.


Denne bogs primære ærinde er derimod at belyse, om, og i givet fald i hvilke henseender samt i hvilket omfang, Heideggers filosofi kan hævdes at stemme overens med fascistiske og nazistiske ideer. Kun én overordnet interesse er forbundet med og har ledet nærværende undersøgelse: oplysningens.










B. Sein und Zeits samtid. Et kort rids


Tyskland bløder stadig efter Første Verdenskrig i flere betydninger, da Martin Heidegger (1889-1976) i sommeren 1923 optager arbejdet med sit dengang og endnu stadig særdeles indflydelsesrige værk Sein und Zeit3.


Under Den første Verdenskrig dør og såres op mod 10 millioner tyske soldater og civile borgere, og 7 millioner borgere mister Tyskland, påtvunget af de allierede, til nabolande sammen med 13% af sit territorium, herunder Elsaß-Lothringen (Alsace-Lorraine) til Frankrig og Nordslesvig til Danmark. Tyskland havde i 1914, ved krigens begyndelse, 68 millioner indbyggere. Landets kolonier i Afrika blev desuden frataget landet.


Versaillestraktaten (1920), som Tyskland modvilligt måtte skrive under på, pålagde Tyskland disse territoriale tab, og ikke mindst pålagde den landet hele ansvaret for krigen og dertil enorme krigsskadeserstatninger til de allierede, bl.a. til Frankrig, Storbritannien og USA. Derforuden pålagdes landet strenge, demilitariserende begrænsninger.


En udbredt stemning i landet var det at være blevet nationalt ydmyget af de allierede lande, og der var en fremherskende opfattelse blandt tyskerne præget af at landet var blevet udsat for de allieredes hævn.


Den gamle verden brød sammen i Tyskland efter krigen, ikke mindst symboliseret ved kejserrigets sammenbrud i 1918, der efterfulgtes af venstrerevolutionære opstande, høj arbejdsløshed og høj inflation. Tyskland og tyskerne led således under en usikker økonomi foruden under meget betydelig politisk og social uro og usikkerhed. Disse jordrystende tilstande fortsatte også under den demokratiske forfatning kaldt Weimarrepublikken, der var gældende fra 1919 og indtil nazisternes magtovertagelse i 1933. Dog var samfundets politiske, demokratiske orden, ledsaget af økonomisk opsving, rimeligt stabil i perioden fra efteråret 1923 indtil Den store Depression i 1929.


Efter 1. Verdenskrig befinder ikke blot Tyskland, men hele den vestlige verden sig ved et socialt, politisk og eksistentielt ”nulpunkt”. Den gamle verden, dens orden og immervæk stort set alment accepterede, humanistiske menneskeopfattelse er reelt brudt sammen, og 17- og 1800-tallets fremskridtsoptimisme ligger sønderskudt sammen med millioner af lig på slagmarkerne. Demokratiet begynder ganske vist, foregået af især USA, at vinde fodfæste, også i Tyskland, men viser sig ikke i dette land overbevisende handlekraftigt, velfungerende eller effektivt.


På trods af, at 1920'erne i flere henseender var uden fodfæste, således også filosofisk og religiøst, karakteriseres Tyskland og ikke mindst hovedstaden Berlin altså især fra 1923 til 1929 ikke desto mindre af fortrinsvis kunstneriske, men også i henseende til livsformer, eksperimenterende bestræbelser på at bevæge sig væk fra "nulpunktet" og i virkeligheden ofte hen imod nye måder at leve og lave menneskeværdige samfund på. Historikeren Karl Christian Lammers skriver således: "Den liberale og demokratiske Weimarforfatning betød, at livet i den multietniske hovedstad kunne udfolde sig i en frisindet atmosfære. Det gjaldt både i kulturel, social og seksuel henseende. Alt syntes muligt og blev prøvet og realiseret, og det førte til en blomstringstid inden for teater, musik, litteratur, film og skabende kunst"4.


Ind i denne ikke desto mindre ganske kaotiske, rodløse samtid, i hvilken en gennemgående, usikker famlen også udgjorde en basis, skriver Heidegger Sein und Zeit, udgivet i 1927; det er en tese for bogen, at han skriver ud fra, hvad jeg her har kaldt hans "nulpunktserfaring", lader den få mæle og blive udfoldet i sit værk.


3 Sein und Zeit er ubetinget Heideggers filosofiske hovedværk, og hans senere filosofiske undersøgelser af blandt andet metafysikken, teknikken og kunsten bryder ikke afgørende med resultaterne i Sein und Zeit, uagtet at der af Heidegger-forskningen tales om en "vending" ("Kehre") fra 1930 i hans filosofiske beskæftigelse.


4 Lammers, Karl Christian: De brølende 20'ere i Berlin i Lex på lex.dk. Hentet 7. januar 2026.










SEIN UND ZEIT:
CENTRALE KATEGORIER
OG TESER A. Væren (Sein)



Den tyske filosof G.W.F. Hegel (1770-1831) har i sin bog Wissenschaft der Logik (først udgivet 1812-16) disse bestemmelser af væren (Sein): "I sin ubestemte umiddelbarhed er den kun lig sig selv og desuden ikke forskellig fra andet, den indeholder ingen forskellighed i sig selv og ej heller udadtil. (@…) Den er den rene ubestemthed og tomhed. (…) Væren, den ubestemte umiddelbarhed, er i virkeligheden intet (Nichts) og hverken mere eller mindre end intet"5


Ifølge Hegels overbevisende bestemmelse af væren, er væren som sådan intet og intet derudover. Begrebet væren lader sig altså at forstå analogt til eller endog identisk med netop det "nulpunkt", der var et erfaret fundament for 1920'ernes tidsånd.


Heidegger for sin del fremlægger disse markante teser om væren: "Væren er til enhver tid et værendes væren" (28) og "Det værendes væren 'er' ikke selv et værende" (25).6


Det værendes væren er altså ifølge Heidegger ikke et værende og må således have en anden status end det at være et værende, end noget, der er. Imidlertid er væren "til enhver tid et værendes væren" og må således i ethvert tilfælde ifølge Heidegger være det givne værendes fundament uden altså på nogen måde at være identisk med dette værende. Væren gennemtrænger fuldstændigt det værende, idet den jo er dettes væren, men er ikke identisk med det, er ikke noget værende,

